পাড়ার দোকানে যে ওষুধ কম দামে পাবেন, বেসরকারি হাসপাতালের বিলে সেই ওষুধের দাম দেখলে চোখ কপালে ওঠে। কারণ, এমআরপি! ম্যাক্সিমাম রিটেল প্রাইস। সর্বোচ্চ খুচরো দাম। 
আইনত এই সর্বোচ্চ খুচরো দাম দেশের যে কোনও প্রত্যন্ত প্রান্তে ক্রেতার কাছ থেকে নেওয়াই যায়। কিন্তু নৈতিকতা এবং ন্যায্য চিকিৎসা পরিষেবার প্রশ্নে রোগীদের  কেন সেই চড়া দাম দিতে হবে, সে প্রশ্ন উঠেছে। ন্যায্য মূল্যে রোগীদের ওষুধ দেওয়ার দাবি যেখানে বাড়ছে, সরকারি হাসপাতালে খোলা হয়েছে ফেয়ার প্রাইস মেডিসিন শপ, সেখানে বেসরকারি হাসপাতালে কেন এমআরপি মেনেই ওষুধ বিক্রি করা হবে, সেই প্রশ্ন তুলছেন রোগী এবং চিকিৎসকেরা।

কোনও সংস্থা তার উৎপাদিত দ্রব্যের জন্য সর্বোচ্চ যে বিক্রয়মূল্য ধার্য করে, সেটিই এমআরপি। আর ব্যবসার নিয়ম বলে, উত্পাদক সংস্থাগুলি উত্পাদন খরচের পাশাপাশি লভ্যাংশ রেখে এমআরপি হিসাবে অনেক বেশি দাম ধার্য করে। হাসপাতাল ম্যানেজমেন্ট বিশেষজ্ঞদের একাংশের মতে, রোগীদের কাছ থেকে সেই দাম নিয়েই লাভ করে বেসরকারি হাসপাতালগুলি। তাদের লভ্যাংশের ২০ থেকে ৩৫ শতাংশ ওষুধ থেকে আসে বলেই দাবি ওই বিশেষজ্ঞদের। অথচ ওই হাসপাতালগুলি ওষুধ সংস্থা থেকে সরাসরি এবং প্রচুর পরিমাণে ওষুধ কেনে বলে তাদের অনেক কম দাম দিতে হয় (উপরের চার্ট দ্রষ্টব্য)। তাহলে রোগীদের থেকে তারা কেন বেশি দাম নেবে, সেই প্রশ্ন উঠেছে।

প্রসঙ্গত, একমাত্র ভারতে এমআরপি ব্যবস্থা চালু রয়েছে। তবে কোনও খুচরো বিক্রেতা সংশ্লিষ্ট পণ্য এমআরপি’র চেয়ে কম দামে বিক্রি করতে পারেন। ফলে যে ওষুধ পাড়ার দোকানে কম দামে পাবেন, বেসরকারি হাসপাতালের বিলে তার দামই অনেক বেশি। স্নায়ুরোগ বিশেষজ্ঞ তৃষিত রায় বলেন, ‘‘বেসরকারি হাসপাতালের ব্যবসার পুরো প্রক্রিয়াই ম্যাক্সিমাম দৃষ্টিভঙ্গিতে হয়। সেখানে ম্যাক্সিমাম বিল করা হয় রোগীর। ম্যাক্সিমাম বেড ভাড়া, পরীক্ষার খরচ ম্যাক্সিমাম নেওয়া হয়। সেখানে যে ওষুধেরও সর্বোচ্চ দাম নিয়ে সর্বোচ্চ লাভ করা হবে, এতে আর আশ্চর্য কী?’’ চিকিত্সক রেজাউল করিম বলেন, ‘‘বেসরকারি হাসপাতালগুলি প্রচুর পরিমাণে সরাসরি ওষুধ কেনে ওষুধ কোম্পানি থেকে। ফলে অনেক কম দামে তারা ওষুধ কিনবে, এটাই স্বাভাবিক। কিন্তু রোগীদের কাছ থেকে এভাবে ওষুধের দাম নেওয়া অপরাধ। রোগীদের ন্যায্য মূল্যে ওষুধ                                                   দেওয়া উচিত।’’ 

কিন্তু বেসরকারি হাসপাতালগুলি অনেক কম দামে ওষুধ কিনলেও রোগীদের কাছ থেকে কেন এমআরপি-ই নেয়? এ প্রসঙ্গে যোগাযোগের চেষ্টা করা হলেও ফোন ধরেননি এবং টেক্সট মেসেজের উত্তর দেননি অ্যাপোলো গ্লেনইগ্‌লস, মেডিকা সুপার স্পেশালিটি, ফর্টিস, আমরি হাসপাতালের আধিকারিকেরা। তবে আর এন টেগোর হাসপাতালের কর্তা আর ভেঙ্কটেশ বলেন, ‘‘কোন হাসপাতাল কী দাম নেয় জানি না। আমরা ওষুধের দামের উপর ৮ থেকে ২০ শতাংশ বা তারও বেশি ছাড় দিই। প্রয়োজনে রোগীর পরিবারকে সম্পূর্ণ ছাড়ও দেওয়া হয়।’’ 
বিধানসভার স্বাস্থ্য বিষয়ক স্ট্যান্ডিং কমিটির চেয়ারম্যান নির্মল মাজি বলেন, ‘‘বেসরকারি হাসপাতালগুলো সেই সংস্থা থেকেই ওষুধ কেনে, যেখান থেকে তারা সবচেয়ে বেশি লাভ করে। মুখ্যমন্ত্রী বলেই দিয়েছেন যে বেসরকারি বড় হাসপাতালগুলিকে ফেয়ার প্রাইস মেডিসিন শপ করতে হবে।’’  
(প্রথম পাতায় ওষুধের দামের সূত্র: বেসরকারি হাসপাতাল, ওষুধ ব্যবসায়ী এবং মেডিক্যাল রিপ্রেজেন্টেটিভরা)